แมนูไลฟ์ออกกองทุนซื้อหุ้นอินเดียรับศก.รุ่ง
บลจ.แมนูไลฟ์ มองแนวโน้มเศรษฐกิจอินเดียขยายตัวดี ออกกองทุน MS-INDIA ลุยซื้อหุ้นอินเดีย
25 มี.ค. 2558

บลจ.แมนูไลฟ์ มองแนวโน้มเศรษฐกิจอินเดียขยายตัวดี ออกกองทุน MS-INDIA ลุยซื้อหุ้นอินเดีย    นายต่อ อินทรวิวัฒน์ ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) แมนูไลฟ์ (ประเทศไทย) เปิดเผยว่า บริษัทได้ออกกองทุนเปิดแมนูไลฟ์ สเตร็งค์ อินเดีย อิควิตี้ เอฟไอเอฟ (MS-INDIA) เน้นลงทุนในหุ้นตลาดอินเดีย เสนอขายครั้งแรกตั้งแต่วันที่ 25 มี.ค.-3 เม.ย.2558 ด้วยเงินลงทุนขั้นต่ำ 10,000 บาท เพื่อโอกาสรับผลตอบแทนจากการขยายตัวทางเศรษฐกิจของประเทศอินเดีย    ปัจจุบันขนาดเศรษฐกิจของประเทศอินเดียใหญ่เป็นอันดับ 3 ของเอเชียรองจากประเทศจีนและญี่ปุ่น จากการปฏิรูปด้านนโยบายเศรษฐกิจที่นำโดยนายนเรนทราโมดี นายกรัฐมนตรีคนใหม่ ทำให้อินเดียน่าจะมีการเปลี่ยนแปลงจากภาวะเศรษฐกิจที่ซบเซาแต่มีเงินเฟ้อสูงมาสู่การเติบโตทางเศรษฐกิจอย่างมีเสถียรภาพในระยะยาว โดยแผนปฏิรูปการเมืองและเศรษฐกิจที่สำคัญ ได้แก่ การสร้างความแข็งแกร่งและมีธรรมาภิบาลที่ดีของสถาบันต่างๆ ตลอดจนการลงทุนในโครงสร้างพื้นฐาานเพิ่มมากขึ้น ซึ่งจะทำให้เศรษฐกิจอินเดียได้รับประโยชน์ในอีกหลายปีข้างหน้า    นอกจากนี้นโยบาย Make in India ที่จะสร้างอินเดียให้เป็นศูนย์กกลางการผลิตของโลก ซึ่งจะทำให้สัดส่วนผลิตภัณฑ์มวลรวมในประเทศ (จีดีพี) ของอุตสาหกรรมภาคการผลิตเพิ่มขึ้น การจ้างงานและรายได้สูงขึ้น     นายรานา กุปตา ผู้เชี่ยวชาญด้านตลาดหุ้นอินเดีย แมนูไลฟ์ แอสเซทเมเนจเม้นท์ กล่าวว่า แมนูไลฟ์มีมุมมองเป็นบวกต่อแผนโรดแมประยะยาวของรัฐบาลซึ่งจะสนับสนุนให้เศรษฐกิจขยายตัวประมาณ 7% ในปีนี้ จากปีก่อนเติบโต 5.3% และจากแผนปฏิรูปทางเศรษฐกิจของรัฐบาล โดยใช้นโยบายทางการเงินแบบผ่อนคลาย จึงคาดว่าอินเดียจะปรับลดดอกเบี้ยลงอีก 0.5% เหลือ 7% ในปีนี้ จากต้นปีที่ผ่านมาปรับลดดอกเบี้ยลงแล้ว 2 ครั้งรวม 0.50%     "การฟื้นตัวของอินเดียจะค่อยเป็นค่อยไป แต่ในระยะกลางและยาวจะดีขึ้น โดยคาดว่าบริษัทจดทะเบียนจะมีกำไรเพิ่มขึ้นในครึ่งหลังของปี 2559 เป็นต้นไป ดังนั้นพี/อีหุ้นระดับ 15 เท่า ยังเป็นระดับน่าลงทุน โดยเชื่อว่าตลาดหุ้นอินเดียมีโอกาสสร้างผลตอบแทนที่ดีให้นักลงทุนในระยะกลางถึงระยะยาวได้ หากเทียบจากการเติบโตของกำไรบริษัทจดทะเบียนในระดับ 15-20% ในปี 2557-2558 นี้ ตลาดหุ้นก็น่าจะให้ผลตอบแทนในระดับดังกล่าวได้"นายกุปตา กล่าว    ทั้งนี้ กองทุน MS-INDIA จะลงทุนในหุ้นอินเดียผ่านกองทุนหลัก คือ กองทุนแมนูไลฟ์ โกลบอล ฟันด์-อินเดีย อิควิตี้ ฟันด์ (Share Class12) โดยจะเน้นเลือกหุ้นรายตัวที่ได้รับประโยชน์จากแผนการปฏิรูปเศรษฐกิจ โดยกองทุนแบ่งเป็น 2 ชนิดหน่วยลงทุน คือ A-cLASS ชนิดสะสมมูลค่าหรือไม่จ่ายเงินปันผล กับ D-Class ชนิดจ่ายเงินปันผล  โดยบริษัทตั้งเป้าหมายจ่ายเงินปันผลทุกๆ 3  เดือน ซึ่งนักลงทุนสามารถเลือกลงทุนได้ตามความต้องการ    สำหรับผลดำเนินงานของกองทุนหลักในปี 2557 อยู่ที่ 35.57% เทียบกับ MSCI India/40 Index ณ 31 ธ.ค.2557 อยู่ที่ 24.76% ผลตอบแทนย้อนหลังตั้งแต่ต้นปี 2558 ถึง 28 ก.พ.ที่ผ่านมาอยู่ที่ 11.5% ขณะที่เกณฑ์มาตรฐานอยู่ที่ 9.7%    อย่างไรก็ตามนักลงทุนที่จองซื้อหน่วยลงทุนในครั้งแรกที่เสนอขายทุกๆ 1 ล้านบาท จะได้รับหน่วยลงทุนของกองทุน MS-MONEY มูลค่า 2,000 บาท